《越上九日感怀七首呈韩明善先生 其七》
元代·张仲深

亹亹圆象运，苒苒青岁阑。策策西风鸣，耿耿客子寒。

客子行路西，况乃衣裳单。萸盘荐重九，雅歌和清弹。

黄华被幽径，拒霜明空园。所乐忘所悲，慷慨有馀欢。

不知乌帽欹，邈矣追龙山。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。